《江边简新之》
宋代·吴则礼

青鞋布袜兹何时，江边杏花浑欲飞。
铜瓶却受斗酒许，亟呼长须令抱持。
要寻楚郎与启齿，有底鹁鸪鸣不已。
解事提壶却唤人，两脚尚轻聊尔耳。
楚郎天生五车书，以锥画沙绝世无。
穷年饱吃衲子饭，粱肉臭腐宁关渠。
卫家一儿谁复似，更遣韵语论胸次。
独付匡山教外傅，端合从之问奇字。
白发南徐覉旅臣，江湖几载捐冠巾。
且扶瘦藤随行好，安能龊龊守煅灶。

作者简介：吴则礼 公元？年至一1121年字子副，富川（一作永兴，今湖北阳新）人。生年不详，卒于宋徽宗宣和三年。以父荫入仕。会为军器监主簿，因事谪荆州。官至直秘阁，知虢州。工诗，与唐庚、曾纡、陈道诸名士唱和。晚年居豫章，自号北湖居士。则礼著有北湖集十卷，长短句一卷，《书录解题》并傅于代。